Ses vas oor goud-diefstal van R23 miljoenArgieffoto ter illustrasie Foto: Agnico-Eagle Mines Limited via Wikimedia Commons Ses mans, insluitend vier transitopersoneellede is Maandag naby Pretoria in hegtenis geneem vir die besit van goud ter waarde van R23 miljoen. “Die ses man sindikaat het in drie voertuie op die N1 van Limpopo na Pretoria gery,” het kapt. Paul Ramaloko, woordvoerder van die Valke, gesê. “Die Valke het hulle afgetrek net nadat hulle deur die Pumulani-tolplaza gery het.” Die polisie het 50 kg goud in die voertuie opgespoor, insluitend een kontant-in-transito-voertuig. Die polisie het ook beslag gelê op vyf vuurwapens en die drie voertuie. Dit is nie duidelik waarheen die mans met die goud op pad was nie. Hulle sal Woensdag in die landdroshof in Pretoria-Noord verskyn op aanklag van die smokkel en handeldryf in edelmetaal.